b"\n_START_ARTICLE_\nManuel Orantes Corral\n_START_SECTION_\nBiografia\n_START_PARAGRAPH_\nOrantes va viure la seva inf\xc3\xa0ncia al si d'una fam\xc3\xadlia humil al costat dels seus avis a la ciutat catalana de L'Hospitalet de Llobregat on va comen\xc3\xa7ar com recull pilotes al Club Tennis de La Salut._NEWLINE_Ara com ara regenta l'escola de tennis que porta el seu nom, a Barcelona. El 15 d'abril de 2012 va ser ingressat al Sal\xc3\xb3 Internacional de la Fama del tennis com a reconeixement a la seva gran carrera esportiva.\n_START_SECTION_\nCarrera esportiva\n_START_PARAGRAPH_\nL'any 1966 va donar els seus primers cops esportius quan va conquerir els t\xc3\xadtols j\xc3\xbaniors de Wimbledon i l'Orange Bowl. Dos anys despr\xc3\xa9s va guanyar a la gran figura del tennis espanyol de l'\xc3\xa8poca Manuel Santana a la final del torneig de Madrid._NEWLINE_El 1969 va aconseguir el seu primer t\xc3\xadtol oficial, reconegut per l'ATP al torneig de Barcelona on va derrotar novament Santana a la final. Orantes va aconseguir el prestigi\xc3\xb3s torneig catal\xc3\xa0 en altres 2 oportunitats i va ser campi\xc3\xb3 espanyol els anys 1967, 1970, 1971, 1974, 1975 i 1979. Ha aconseguit molts dels torneigs m\xc3\xa9s importants sobre terra batuda incloent Roma, Hamburg, Montecarlo, Madrid i Barcelona i es va mantenir com el tennista espanyol amb m\xc3\xa9s t\xc3\xadtols de l'Era Open fins l'arribada de Rafael Nadal._NEWLINE_Va aconseguir el 1974, la final de Roland Garros, el m\xc3\xa9s important torneig sobre pistes de terra batuda i un dels 4 Grand Slam. All\xc3\xa0 va ser derrotat per la jove promesa sueca, el llegendari Bj\xc3\xb6rn Borg a 5 sets, despr\xc3\xa9s d'haver guanyat els dos primers. Un any abans havia arribat a ser el n\xc3\xbamero 2 del m\xc3\xb3n. El 1975 va aconseguir el t\xc3\xadtol m\xc3\xa9s important de la seva carrera. El 7 de setembre va derrotar el favorit Jimmy Connors a la final del US Open a Forest Hills, Nova York, guanyant aix\xc3\xad el seu \xc3\xbanic torneig del Grand Slam. Va guanyar la final en sets quan el torneig es jugava sobre argila verda (pista lenta). El 1976 va conquerir el seu segon gran t\xc3\xadtol en derrotar el polon\xc3\xa8s Wojciech Fibak a la final del M\xc3\xa0sters de Houston sobre moqueta sint\xc3\xa8tica. El seu \xc3\xbaltim t\xc3\xadtol el va aconseguir l'any 1982 en guanyar el torneig de Bournemouth._NEWLINE_A m\xc3\xa9s a m\xc3\xa9s, al llarg de la seva carrera va guanyar 22 t\xc3\xadtols en la categoria de dobles, entre els quals destaquen Hamburg el 1975 i el Canad\xc3\xa0 el 1974. Va assolir 20 finals de dobles, incloent-hi Roland Garros el 1978, Canad\xc3\xa0 el 1976 i Hamburg el 1973.\n_START_SECTION_\nCopa Davis\n_START_PARAGRAPH_\nVa ser l'estendard de l'equip espanyol de Copa Davis entre 1967 i 1980, aconseguint un r\xc3\xa8cord de 60 vict\xc3\xb2ries i 27 derrotes en partits de la Copa Davis._NEWLINE_El 1967 va col\xc2\xb7laborar amb l'arribada fins a la final per al seu pa\xc3\xads, encara que en va perdre 5 dels 6 partits que va jugar, tres d'ells a la final davant d'Austr\xc3\xa0lia en Brisbane. Va ser tamb\xc3\xa9 membre de l'equip espanyol guanyador de la primera edici\xc3\xb3 de la Copa del M\xc3\xb3n de tennis el 1978 on van derrotar Austr\xc3\xa0lia a la final._NEWLINE_Despr\xc3\xa9s de la seva jubilaci\xc3\xb3 del tennis, Orantes va ser capit\xc3\xa0 de Copa Davis per a Espanya fins a l'any 1992 quan es va retirar despr\xc3\xa9s d'alguns conflictes amb els jugadors Emilio S\xc3\xa1nchez Vicario i Sergio Casal.\n_START_SECTION_\nEstil de joc\n_START_PARAGRAPH_\nEl granad\xc3\xad Manuel Orantes jugava els seus millors partits en pistes de terra batuda. Acostumava a jugar sempre del rev\xc3\xa9s per\xc3\xb2 el seu \xc2\xabdrive\xc2\xbb era demolidor."